**Правилник**

за правата и задълженията на служителите по договори с външни възложители, в които страна са ИБФБМИ или негови служители, и за предотвратяване на конфликт на интереси между ИБФБМИ и негови служители при участието им в такива договори

I. Обща част.

Чл. 1. (1) Настоящият "Правилник" е разработен в съответствие с чл. 12 на Глава І от Правилника за дейността и устройството на ИБФБМИ, чл.77, 78 и 81от Правилника за вътрешния трудов ред на ИБФБМИ и т. 3.3 от Решение на УС на БАН от 25.10.2006 г. и подлежи на приемане от Общото събрание на учените в Института и публикуване на сайта на Института.

**(2)** Правилникът е надграден на основата на **"Правилник за сключване на договори за научно-приложни проекти/задачи от постоянните научни звена на БАН с външни възложители"** от 08.12.2008 г.(съгласно чл. 9(2) от него) , „**Правилник за осъществяване на стопанската дейност в Българската академия на науките и нейните самостоятелни звена“ от 22.06.2009 г., „Правилник за регистриране, закрила и използване на обектите на интелектуална собственост в Българска академия на науките“ от 22.06.2009 г.** и е съобразен с изискванията на Кодекса на труда (чл. 111, чл. 112, чл. 113). Съдържащите се в него правила не се отнасят за източници, които са на управление на държавния бюджет или имат специални изисквания на финансиращи организации от ранга на ЕС и неговите програми (РП, ФАР, INTERREG и др.), Световната банка, ООН и неговите агенции/структури като UNESCO, WHO, FAO, UNEP и др., на международни конвенции, като Рамсарската, Вашингтонската, Бонската и др., както и при изпълнение на договорни задължения за сътрудничество, сключени от БАН, по които ИБФБМИ е изпълнител. В тези особени случаи са в сила правилата и изискванията на цитираните страни по договорите.

Чл. 2. Настоящият правилник урежда въпросите за сключване и изпълнение на договори между ПНЗ на БАН или техни служители от една страна, наричани по-нататък "ИЗПЪЛНИТЕЛИ" и други физически и юридически лица, наричани по-нататък „ВЪЗЛОЖИТЕЛИ".

Чл. 3. Чрез договори с външни възложители се получава възможност за придобиване на допълнителни средства от ПНЗ и допълнителни възнаграждения за участниците от ПНЗ в тях.

Чл. 4. При сключване на договорите с външни възложители от ПНЗ, те се подписват от Директора, Главния счетоводител и ръководителя на колектива.

Чл. 5. Договорите се сключват и изпълняват според Закона за задълженията и договорите и други присъщи нормативни актове на действащото законодателство.

Чл. 6. Служителите на ИБФБМИ могат да извършват изследователска, сервизна и експертна дейност в полза на трети юридически или физически лица, като използват за това законоустановеното работно време и/или материална база, предоставена за ползване от БАН или нейните звена, само ако тази дейност е регламентирана с решение на ръководните органи на държавата и на БАН и/или се осъществява в рамките на писмени договорни отношения със звената на БАН, представлявани от техните директори или от Ръководството на БАН.

Чл. 7. Служителите на ИБФБМИ могат да участват във външни договори като използват за това законоустановеното работно време и/или материална база, предоставена за ползване от БАН или нейните звена, само като членове на колектив по външен договор, за който ИБФБМИ е страна, или като членове на колектив, за които базова организация е друго ПНЗ на БАН, или с изричното съгласие на Директора на Института.

Чл. **8**. Служителите на ИБФБМИ могат да участват във външни договори еднолично, като експерти чрез индивидуални договори с възложителя и да използват извън тяхното законоустановено работно време материална база, предоставена за ползване от БАН или нейните звена, само в рамките на писмени договорни отношения със звената на БАН, представлявани от техните директори или от Ръководството на БАН.

II. Договори, в които ИБФБМИ е страна.

Чл. 9. Договорите, в които страна е ИБФБМИ се изпълняват от временни научни колективи (ВНК), при следните условия:

1. ВНК се създават за подготовка и изпълнение на проекти от ИБФБМИ.
2. Ръководител на ВНК може да бъде всеки учен, които има капацитет:

а) да отговори на изискванията на възложителя, когато има такива,

б) да събере екип за подготовка и изпълнение на проекта под свое ръководство,

в) да организира подготовката на проекта предложението,

г) да мотивира пред Директора или НС на ИБФБМИ, че проектът е изпълним, изгоден за ИБФБМИ и колективът има необходимият капацитет за изпълнението му,

д) да спечели финансиране за проекта,

е) да докаже, че има капацитет да ръководи такъв договор и да осигури успешното му изпълнение. При поискване представя като доказателство съответни документи (копия от предходни или текущи договори, референции и др.)

1. ВНК се инициират от ръководителя на проекта. Във ВНК могат да се привличат и външни за ИБФБМИ учени. Участието на учени в ВНК е доброволно.
2. ВНК за подготовка и изпълнение от ИБФБМИ на проекти с национално значение, предложени за финансиране от изпълнителната, законодателната или съдебната власт се инициират от Директора или от определен от него учен. За участие в тези ВНК могат да се привличат всички служители на ИБФБМИ съобразно тяхната компетентност.
3. Ръководителят на ВНК е задължен да организира изпълнението на проекта. Той отговаря и за цялостното изпълнение на проекта като обем и качество и подписва отчетите. Отчетите по проекта се приемат и преподписват от Директора. При изрично изискване от клаузите в договора за приемане на отчета от НС на ИБФБМИ, отчетът се докладва и обсъжда пред Колегиума на отдела и се внася за утвърждаване в НС. По преценка на НС докладът може да се разглежда и по същество преди неговото приемане.

Чл. 10. (1). Директорът утвърждава с възлагателна заповед ръководител на изследователския колектив и неговия състав. Възлагателната заповед се издава преди подписването на договора, в завършващата фаза от подготовката му като проектно предложение. В нея се посочва времето в което ще се изпълнява договорът, пълномощията и задълженията на ръководителя и на членовете на работния колектив.

(2). Директорът определя с възлагателна заповед поименно и с посочване на заеманата длъжност лице, което приема извършената работа.

Чл. 11. Ръководителят на договора, въз основа на приемо-предавателен протокол за извършената работа прави предложение за размерите на всички авансови и окончателни възнаграждения по договора, които се изплащат със заповед на директора.

Чл. 12. Ръководителят на договора изготвя за всеки член на работния колектив "Възлагателен лист", които е съгласуван с Работната програма. Във "Възлагателния лист" се определят:

1. Задачите (включително и установяване на предварителни контакти и подготвителни работи за сключване на договора, които се оценяват при определяне на крайните възнаграждения);
2. Задълженията.
3. Сроковете за изпълнение, формите за отчет, начина на приемане на отчета.
4. Размерът на полагаемите се командировъчни разходи, възнаграждението за приетата работа и крайните срокове за изплащане на възнагражденията.

Чл.13. За изпълнение на договора директорът може да сключва граждански договори и да назначава по вътрешно съвместителство според законно установения ред.

Чл.14. Изследователският колектив може да променя своя състав в хода на изпълнението на договора, ако в договора няма клауза, която предвижда друго. Тези промени се предлагат с писмен доклад от ръководителя на договора, в който е обосновано, че не се отразяват върху изпълнението на договора. Промените се утвърждават от директора.

Чл. 15. Цената на договора, авансовите плащания и другите финансови условия и план сметката се договарят от двете страни.

Чл. 16. При наложителни причини условията на договора (срокове, съдържание на работата и др.) се променят само по взаимно съгласие на страните. Това съгласие се декларира в допълнително споразумение, което става неразделна част от договора.

Чл. 17. Постъпилите суми по договора се изразходват съгласно финансовата план сметка, по конкретизирана схема предложена от ръководителя на договора и утвърдена от директора.

Чл. 18. За всеки договор се води и открива отделна счетоводна партида, която се закрива с приключване на договора. Разходите по партидата се разрешават задължително и с подпис от ръководителя на договора и подлежат на предварителен финансов контрол.

Чл. 19. Финансови условия

1. Режийните разходи по договора не могат да са по-малки от действителните разходи на базовата организация за осигуряване на работните места на изпълнителите.
2. Разходите за административно-стопанско обслужване са от 3 до 7% от общата сума по договора и могат да бъдат предлагани на възложителя за включване в план-сметката на договора като самостоятелна позиция. Ако това е в противоречие с изискванията на възложителя те остават по подразбиране като част от средствата, определени за отчисления за базовата организация в план сметката към договора.

Чл. 20. Авторските права по външните договори са собственост на ИБФБМИ, освен ако в договора по настояване на възложителя няма изрична клауза за авторските права, в която има друга договореност. Когато Възложителят в резултат от изпълнението на договора добива продукт, предназначен за реализация, и авторските права съгласно договора са негова собственост, се допуска изискване в договора за издаване на сертификат за участие за всеки участник от страна на ИБФБМИ поименно и с посочване на служебната позиция в ИБФБМИ.

Чл. 21. Оригиналите на всички сключени от ИБФБМИ договори се съхраняват в деловодството на ИБФБМИ, в обособена част от архива. За тази част от архива се поддържа „Списък на актуалните текущи договори на ИБФБМИ". Гл. счетоводител или определен от него счетоводител притежава пълни копия от договорите.

Чл. 23. За приключил договор се счита договор по който възложителят е приел крайния отчет и е изплатил на ИБФБМИ договорените суми, а ИБФБМИ от своя страна се е разплатил с изпълнителите съгласно план-сметката и възлагателните им заповеди. Когато договорът приключва с икономия, към която възложителя няма претенции и са изплатени всички договорени суми на изпълнителите, ръководителят прави доклад до директора с предложение за разходване на икономисаните средства. В него могат да бъдат обосновани предложения: за разходи за изплащане на награди на изпълнители; разходи за развитие на съответно свързано с договора направление, структура на ИБФБМИ или за подготовка на нови проекти.

III. Индивидуални договори на служители на ИБФБМИ, сключени с трети юридически или физически лица

Чл. 24. За да се избегне конфликт между интересите на ИБФБМИ и негови служители при работа по договор с трети юридически или физически лица, служителят поема задължения, от които следва, че:

* използването на експертизата му в този проект не е в конфликт на интереси;
* няма да използва институтски бази данни с ограничен достъп, както и вътрешна информация от работата си в ИБФБМИ;
* ще работи по този договор извън рамките на законоустановеното работно време по договора му с ИБФБМИ. Ако е наложително част от дейностите да се извършват в работното време за ИБФБМИ за същият период служителят излиза в отпуск;
* няма да ползва материална база, предоставена за ползване от БАН или нейните звена. Ако желае да я ползва, за целта предлага да сключи договор за наем с ИБФБМИ, като описва необходимата му материална база, графика по който би желал да я използва и предложената цена;

Чл. 25. Ако служителят писмено е заявил желанието си да ползва част от базата на института, директорът може да даде съгласие това да се регламентира в двустранен писмен договор между ИБФБМИ и служителя, когато условията в договора са взаимноизгодни.

Чл. 27. В двустранният писмен договор за наем на материална база между ИБФБМИ и служителя се определят: предоставената за ползване база от страна на ИБФБМИ, срокът за ползването й, който е съобразен със свободните часове, когато не се използва по плановите задачи на ИБФБМИ, цената, сроковете и начина на изплащане.

**IV.** **Предотвратяване на конфликти на интереси между ИБФБМИ** и **негови служители при работата** им **по втори трудов договор**

Чл. 28. За избягване на конфликт на интереси при работа по втори трудов договор служителят е длъжен:

1. да не ползва материална база на ИБФБМИ и вътрешна информация при работата си по допълнителния трудов договор;
2. да не работи по задачи, възложени му по тези допълнителни договори, в рамките на законоустановеното работно време в договора му с ИБФБМИ.

Контролът върху изпълнението на изискванията по чл. 28 се изпълнява от Директора, членовете на Ръководството на Института и ръководителите на секции, като при необходимост Директорът може да изиска писмена декларация от служител за ненарушение на т. 1 и 2 от този член.

**Чл. 29 (Отделен)**. При установено неспазване на условията в предходните членове 24 и 28 (1) и (2) служителят, сключил договор по част ІІІ и част ІV от тези Правила, носи дисциплинарна отговорност съгласно КТ и другите действащи в страната нормативи от трудово-правен характер.

**Чл**. **30** (Отделен). Този правилник е приет от Общото събрание на учените в ИБФБМИ на 19 юни 2014 г.